Reserwebank ontken hy sê banke voor | Maroela Media
Die Reserwebank het Vrydag ontken dat hy die land se vier grootste banke aangesê het om KPMG nie die trekpas te gee nie.
“Soos voorheen deur Lesetja Kganyago, goewerneur van die Reserwebank, genoem is, spruit ons belang in die KPMG-kwessie uit ’n openbarebeleid-perspektief ingevolge ons mandaat om die banke te reguleer en stabiliteit van ons finansiële stelsel te verseker.”
Die Reserwebank het gesê hy sal met die banke en ouditfirmas skakel om die konteks van die situasie beter te verstaan om sodoende potensiële finansiële stabiliteitsrisiko’s wat moontlik kan opduik, beter te kan hanteer. “Dié skakeling het plaasgevind, maar in geen stadium het die Reserwebank die banke opdrag gegee oor hoe hulle KPMG moet hanteer nie.”
Volgens die Reserwebank is sy posisie rakende KPMG ook vroeër uitgelig deur Francois Groepe, adjunkpresident van die Reserwebank, tydens ’n toespraak twee weke gelede.
Groepe het gesê hoewel die Reserwebank as reguleerder nie kommentaar lewer rakende individuele firmas nie, onlangse verwikkelinge rakende KMPG die bank dalk kan noop om beleidsveranderinge aan te bring om die bestuur en deursigtigheid van oudit- en rekeningkundige professies verder te versterk.
Hy het gesê die verwikkelinge rakende KPMG vereis “deurdagte leierskap en selfbeheersing” aangesien die Suid-Afrikaanse ekonomie beter bedien sal word indien verdere markkonsentrasie binne die oudit- en hulpdienste-sektor vermy kan word.
MrB · 2 jaar gelede
Almal vertel my die maatskappy moenie te erg gestraf word nie. Hulle se “Die arme klerke “, “wat van die onsluldige mense wat daar werk” en laastens “SA kan nie oor die weg kom met net drie groot firmas nie”.
Ai mense, het julle vergeet hoekom jou pa jou blad geslaan het toe jy jonk was? Net as daar n negatiewe uitkoms is, gaan die mense enige iets leer van hulle wan gedrag! Pyn leer, woorde maak geen indruk nie. Wil ons weer so n geval he in n paar jaar se tyd? Onttrek hulle lisensie se ek. Maak dit n les wat nie vinnig vergeet gaan word nie!